CELEX: 31984R1249
Language: el
Date: 1984-05-04 00:00:00
Title: Κανονισμός (ΕΟΚ) αριθ. 1249/84 της Επιτροπής της 4ης Μαΐου 1984 για την τροποποίηση του κανονισμού (ΕΟΚ) αριθ. 205/84 περί μεταβατικών μέτρων για την αμπελουργική περίοδο 1983/84 όσον αφορά την καταβολή της προβλεπόμενης ενίσχυσης για την απόσταξη αλκοολωμένου οίνου

Avis juridique important

|

31984R1249

Κανονισμός (ΕΟΚ) αριθ. 1249/84 της Επιτροπής της 4ης Μαΐου 1984 για την τροποποίηση του κανονισμού (ΕΟΚ) αριθ. 205/84 περί μεταβατικών μέτρων για την αμπελουργική περίοδο 1983/84 όσον αφορά την καταβολή της προβλεπόμενης ενίσχυσης για την απόσταξη αλκοολωμένου οίνου  

Επίσημη Εφημερίδα αριθ. L 120 της 05/05/1984 σ. 0013 - 0013

***** ΚΑΝΟΝΙΣΜΟΣ (ΕΟΚ) αριθ. 1249/84 ΤΗΣ ΕΠΙΤΡΟΠΗΣ  της 4ης Μαΐου 1984  για την τροποποίηση του κανονισμού (ΕΟΚ) αριθ. 205/84 περί μεταβατικών μέτρων για την αμπελουργική περίοδο 1983/84 όσον αφορά την καταβολή της προβλεπόμενης ενίσχυσης για την απόσταξη αλκοολωμένου οίνου  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2179/83 του Συμβουλίου της 25ης Ιουλίου 1983 για τη θέσπιση γενικών κανόνων σχετικά με την απόσταξη των οίνων και των υποπροϊόντων της οινοποίησης (1), και ιδίως το άρθρο 30,  Εκτιμώντας:  ότι ο κανονισμός (ΕΟΚ) αριθ. 205/84 της Επιτροπής (2) προβλέπει ότι, για την περίοδο 1983/84, οι απαιτούμενες ενισχύσεις για την απόσταξη του οίνου ο οποίος μετατρέπεται σε αλκοολωμένο οίνο μπορούν, κατά παρέκκλιση από τις διατάξεις του άρθρου 26 παράγραφος 4 του κανονισμού (ΕΟΚ) αριθ. 2179/83, να καταβληθούν, υπό ορισμένους όρους, όχι στον παρασκευαστή του αλκοολωμένου οίνου αλλά στον αποσταγματοποιό ο οποίος υπέβαλε την αίτηση·  ότι είναι σκόπιμο, προκειμένου να αποφευχθούν διοικητικές δυσχέρειες, να προβλεφθεί μια προθεσμία εντός της οποίας αυτή η αίτηση θα πρέπει να υποβάλλεται· ότι είναι αναγκαίο, για να γίνει αυτό, να ληφθούν υπόψη οι προθεσμίες που έχουν καθοριστεί για τις εργασίες της απόσταξης που ανοίγουν για την περίοδο 1983/84·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Ο κανονισμός (ΕΟΚ) αριθ. 205/84 τροποποιείται ως εξής:  1. Στο άρθρο 1, η παράγραφος 1 αντικαθίσταται από το ακόλουθο κείμενο:  «1. Για τις αποστάξεις που ανοίγουν κατά την περίοδο 1983/84, στην περίπτωση που η απόσταξη αλκοολωμένου οίνου πραγματοποιείται σε κράτος μέλος άλλο από εκείνο στο οποίο το συμβόλαιο ή η δήλωση έχει εγκριθεί, κατά παρέκκλιση από το άρθρο 26 παράγραφος 4 του κανονισμού (ΕΟΚ) αριθ. 2179/83, η ενίσχυση που οφείλεται βάσει διαφόρων αποστάξεων μπορεί να καταβληθεί στον αποσταγματοποιό με τον όρο ότι υποβάλλει, εντός δύο μηνών μετά από την προθεσμία που προβλέπεται για τις εν λόγω εργασίες απόσταξης, αίτηση στον οργανισμό παρέμβασης του κράτους μέλους στο έδαφος του οποίου έλαβε χώρα η απόσταξη.»  2. Στο άρθρο 2, το δεύτερο εδάφιο διαγράφεται.  Άρθρο 2  Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 4 Μαΐου 1984.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. L 212 της 3. 8. 1983, σ. 1.  (2) ΕΕ αριθ. L 22 της 27. 1. 1984, σ. 27.